嘗新茶呈聖俞
作者：歐陽修
朝代：宋

paragraphs: 建安三千里，京師三月嘗新茶。
人情好先務取勝，百物貴早相矜誇。
年窮臘盡春欲動，蟄雷未起驅龍蛇。
夜聞擊鼓滿山谷，千人助叫聲喊呀。
萬木寒癡睡不醒，惟有此樹先萌芽。
乃知此爲最靈物，宜其獨得天地之英華。
終朝採摘不盈掬，通犀銙小圓復窊。
鄙哉穀雨槍與旗，多不足貴如刈麻。
建安太守急寄我，香蒻包裹封題斜。
泉甘器潔天色好，坐中揀擇客亦嘉。
新香嫩色如始造，不似來遠從天涯。
停匙側盞試水路，拭目向空看乳花。
可憐俗夫把金錠，猛火炙背如暇蟇。
由來真物有真賞，坐逢詩老頻咨嗟。
須臾共起索酒飲，何異奏雅終淫哇。